Пенчо Славейков
Трепетлика

chitanka.info

Трепетлика[0]

В дебрите усойни на Балкана тъмен,

Етър бряг де бие каменист и стръмен,

кръшна Трепетлика китни клони пери

и деня и нощем слисана трепери.

И во трепет шепне скръбната си тайна,

досега на тъмни дебри само знайна.

— В онзи миг, когато Майката Блажена

се за род замъчи и при род простена,

по заповед божа мигом се смълчаха —

и земя и небо. Тихна птичка плаха,

спре ревът на звяра, сякна говор хорски,

глъхна вечний ропот на талази морски,

спре и слънце… мълком дигна си главата

сам Балкана, вгледан горе в небесата,

тамо де пред трона божи насъбрана

божията челяд чакаше промяна

с рожбата — на бога с волята велика…

Само една млада, тиха Трепетлика,

тиха и свенлива винаги, се сепна, —

в мъката за рожба и тя — и притрепна,

че в майчина радост я болежи свиха,

младата неволка, винаги все тиха…

Чу я бог и бръчка челото на бога

сбърчи, — и към нея се извърна строго:

„Час велик настана… В тишина свещена

млада бога чака живата вселена,

който златний жезъл на грехът ще счупи,

и живот — и мене в живота — изкупи…

Грях светът ще носи пак на свойто рамо.

Че на свят се ражда бог в мълчане само!…

Ти, която с трепет всичко всуе стори,

ти, една от всички, дето проговори

в дивната минута на общо мълчане —

зарад тебе лоша памет да остане…

Бди и в будно бдене трепери до века —

твойта реч погуби бога и човека.

Трепери до века…“ Тя и днес трепери —

че в майчина мъка бога изневери.

[0] Включено в „Преди мълчанието“ — срещу текста написано с молив: „Москва 26/ІV“ (в Москва Славейков е през 1909 г.). В „Преди мълчанието“ нарушаването на мълчанието от страна на Трепетликата не е обяснено с това, че и тя — като „Майката Блажена“ („Богородица“) усеща родилни болки, а с това, че — „тиха и свенлива“ — „се сепва“ (от почуда за настаналото мълчание):

— тиха и свенлива дотогаз, се сепна

във почуди, клони сведе и потрепна,

каточели зъл дух я на зло подстори —

всичко щом заглъхне, тя да проговори.

При поместването на стихотворението в антологията Славейков е направил посоченото изменение и е добавил последните два стиха, които в „Преди мълчанието“ липсват. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.